करेले का रस, नीम का तेल भी अचूक उपाय, दमे के मरीजों के लिए खतरनाक; अपनाएं घरेलू नुस्खे
घर में तो कई तरह के कीड़े परेशान करते हैं जैसे मच्छर, काॅकरोच। मगर, दीमक से ज्यादा खतरनाक शायद ही कोई हो। दीमक अकेले ही कुछ सालों के अंदर मकान की नींव को खत्म करने की ताकत रखती हैं।
घर में तो कई तरह के कीड़े परेशान करते हैं जैसे मच्छर, काॅकरोच। मगर, दीमक से ज्यादा खतरनाक शायद ही कोई हो। दीमक अकेले ही कुछ सालों के अंदर मकान की नींव को खत्म करने की ताकत रखता है।
दीमक से छुटकारा पाने के लिए, दीमक के घर का पता करना जरूरी है। इससे निजात पाने के लिए कार्डबोर्ड ट्रैप्स जैसे तरीकों का इस्तेमाल करना पड़ सकता है। ध्यान रहे अगर ये समस्या थोड़ी सी भी ज्यादा है तो प्रोफेशनल की मदद लेनी पड़ सकती है।
आइए-यूनानी डॉक्टर सुबास राय से जानते है कि दीमक का प्रकोप सेहत को कैसे नुकसान पहुंचा सकता है और इससे निजात पाने के कुछ घरेलू नुस्खे भी जानते हैं।
दीमक कहां है, पहले ये पता करें
दीमक की मौजूदगी सीधे नहीं दिखती, इसका मतलब ये नहीं कि आप बेफिक्र हो जाएं। धंसती जमीन, लकड़ी में छेद और नींव का खोखलापन दीमक होने के संकेत हैं। जांच के दौरान ये भी देखें कहीं दीमक का वेस्ट तो नहीं पड़ा है। दीमक का निकाला हुआ कूड़ा और गंदगी अक्सर लकड़ी के रंग का ही होता है। जिससे दीमक के फैलने का खतरा बढ़ सकता है।
पता करें घर में किस तरह का दीमक है
घर में दो तरह के दीमक हो सकते हैं- सबटेरेनियन और ड्राईवुड।
सबटेरेनियन- घर की पास वाली मिट्टी और घर की लकड़ी में मिलेगी। सबटेरेनियन दीमक कहीं भी मिल सकता है।
ड्राई वुड- लकड़ी में मिलता है। ड्राई वुड दीमक गर्म और नमी वाले स्थानों में मिलते हैं। जैसे- गोवा, पुरी, मुंबई।
सबटेरेनियन दीमक घर की नींव के अलावा उसके पास पड़ी लकड़ी और कम्पोस्ट के ढेर में मिल सकता है। सबटेरेनियन दीमक किसी भी घर को ड्राई वुड दीमक से ज्यादा नुकसान पहुंचाता है।
दीमक से छुटकारा 
दीमक से छुटकारा पाने के लिए कार्डबोर्ड की कुछ पतली स्ट्रिप लें, उन्हें गीला कर दें, और एक के ऊपर एक उस स्थान पर रख दें जहां दीमक है। क्योंकि दीमक कार्डबोर्ड को खाता है। जब कार्डबोर्ड पर दीमक का संक्रमण हो जाए, तो उसे बाहर ले जाकर जला दें। जरूरत पड़े तो इसे कई बार दोहराएं। ये स्पॉट ट्रैप पूरी तरह से दीमक की समस्या नहीं सुलझा सकती। वो एक समय पर कुछ दीमक को हटा देगी, अगर ज्यादा असर चाहिए तो इस तरीके के साथ और तरीकों का इस्तेमाल भी करना पड़ेगा।
लकड़ी के सामान को धूप दिखाएं
जहां दीमक लगा है, चाहे फर्नीचर का आइटम हो या कपड़े या ऐसी चीजें जो घर से बाहर निकाली जा सकती हैं, उसे धूप में रखें। दीमक अंधेरे में पनपती हैं, और सूरज की गर्माहट और रोशनी उन्हें मार देगी।
घर से लकड़ी दूर रखें
दीमक का खाना लकड़ी है। जितना हो सके घर से फायरवुड और पेड़ों के तने और शाखाओं को दूर रखें। घर पर बहुत सारी लकड़ी रखते हैं, तो दीमक को न्योता दे रहे हैं। दरारों को भर दें। बस खिड़की, दरवाजे और घर के पास दरारों को भरकर दीमक को खत्म करने के लिए सबसे अहम कदम उठा सकते हैं। घर में बिजली के तारों और पाइप के बीच में खाली जगह आसान दीमक के घर बनाने के लिए मुफीद जगह है।
बोरिक एसिड का इस्तेमाल करें
बोरिक एसिड दीमक को खत्म करने का सबसे आम और असरदार तरीका है। बोरिक एसिड दीमक का नर्वस सिस्टम खत्म करने के साथ उसे डीहाइड्रेट कर देता है। लकड़ी को बोरिक एसिड से समान रूप से कोट या स्प्रे करें।
नमक का इस्तेमाल 
नमक में कई ऐसे गुण होते हैं जो दीमक को दूर कर सकते हैं। इसके लिए दीमक लगी दीवारों पर नमक का छिड़काव करें। जैसे-जैसे इस पर नमक फैलेगा आप देखेंगे कि दीमक खत्म हो रहा है।
करेले का रस
दीमक किसी भी कड़वी चीज की महक से दूर भागते हैं। इसलिए जिस जगह पर दीमक लगी हो वहां करेले के रस का छिड़काव करें। जैसे-जैसे करेले के रस की कड़वी महक वातावरण में फैलेगी, वैसे-वैसे दीमक खत्म होने लगेगा। ऐसा कम से कम 5 दिन तक लगातार करना पड़ेगा ताकि दीमक दोबारा लौटकर न आ सके।
नीम का तेल दीमक के लिए नाशक 
नीम का तेल कई कीटों, दीमकों और खटमलों के लिए विषैला होता है। इस प्राकृतिक दीमक नाशक का इस्तेमाल करने के लिए प्रभावित क्षेत्र को नीम के तेल से इस तरह कवर कर दें कि दीमक इसे खा ले और खत्म हो जाए।
सिरके का करें छिड़काव 
दीवार में लगी दीमक के लिए सबसे अच्छा घरेलू उपाय सिरका है। सिरका एक प्राकृतिक उपाय है जिसे किसी भी फूड स्टोर से खरीदा जा सकता है। दीमक को मारने के लिए सिरके को पानी या नींबू के रस के साथ मिलाएं। दीमक वाली जगह पर हर दो दिन के गैप के बाद छिड़काव करें। एक बार दीमक खत्म हो गया तो वो कभी वापस नहीं लौटेगा। इन घरेलू नुस्खों को अपनाकर आप भी दीवार में लगे दीमक से छुटकारा पा सकते हैं।
लेख में आगे बढ़ने से पहले पोल के माध्यम से अपनी राय देते चलिए...
दीमक कंट्रोल करने वाले प्रोडक्ट खरीदें
हार्डवेयर सप्लाई स्टोर पर आसानी से मिलने वाले दीमक कंट्रोल प्रोडक्ट की मदद लें। दीमक कंट्रोल या लिक्विड, दीमक मारने के प्रोडक्ट का प्रयोग कर सकते हैं। संक्रमण के स्थान पर दीमक कंट्रोल प्रोडक्ट स्प्रे कर दें। बस ध्यान रहे कि ऐसे जहरीले केमिकल को बच्चों की पहुंच से दूर रखना चाहिए।
माइक्रोवेव स्पॉट ट्रीटमेंट करवाएं
गर्मी दीमक को मार देती है। कमरे का तापमान बढ़ाकर दीमकों को मारा जा सकता है। माइक्रोवेव स्पॉट ट्रीटमेंट एक प्रोफेशनल की मदद से ही किया जा सकता है, क्योंकि उसकी मशीनें किसी के भी इस्तेमाल के लिए उपलब्ध नहीं होती हैं। अपने स्थानीय बग इन्फेक्शन कंट्रोल कंपनी को कॉल करें, और देखें कि आपके घर के लिए यह विकल्प अपनाया जा सकता है या नहीं।
भविष्य में दीमक को लगने से रोकना
दीमक अक्सर गीले स्थानों पर पाए जाते हैं क्योंकि उन्हें जीवित रहने के लिए पानी चाहिए। इसलिए आप चीज़ों को सुखा रखें, नहीं तो दीमक का हमला हो सकता है। घर के अंदर और बाहर दोनों तरफ लीकेज और ठहरे हुए पानी को सुखाएं। अगर कहीं अनचाहा पानी दिखे तो उसे साफ करें। गंदे पानी का गटर दीमक का ठिकाना होता है, तो उससे बचने के लिए गटर से गंदगी दूर रखें।
पेस्ट रेपेलेंट का इस्तेमाल करें
जब आप अपने घर को बना रहे हैं या फिर से पेंट कर रहे हैं तो 0.1% पेर्मेथ्रिन को वुड पॉलिश या वॉलपेपर ग्लू में मिला दें। आप जब वुडेन फ्लोरिंग लगा रहे हों या सीमेंट फ्लोरिंग के लिए भी आप पेर्मेथ्रिन मिला सकते हैं। क्योंकि पेर्मेथ्रिन एक सुरक्षित पेस्टिसाइड है जिसको इंसानों के लिए सुरक्षित माना गया है, तो नुकसान का कोई डर नहीं है।
भयानक दीमक इंसान के लिए हानिकारक है
दीमक कोई गंभीर शारीरिक नुकसान नहीं पहुंचाता लेकिन कुछ स्वास्थ्य संबंधी खतरे पैदा कर सकता है जो खतरनाक है।
डंक मारना और काटना
दीमक को किसी तरह का खतरा महसूस होता है या उस पर हमला किया जाता है तो वह काट सकता है या डंक मार सकता है। दीमक का काटना घातक नहीं है लेकिन इससे खुजली, सूजन और जलन हो सकती है। दीमक का डंक बहुत दर्दनाक होता है।
एलर्जी और अस्थमा
दीमक के घर में धूल और अन्य कण होते हैं जो हवा के जरिए पूरे घर में फैल सकते हैं। ये कण हवा को प्रदूषित करते हैं और अस्थमा या एलर्जी से पीड़ित रोगियों के लिए हानिकारक हो सकते हैं। दीमक की लार और मल कमजोर इम्यूनिटी वाले व्यक्तियों में एलर्जी का कारण भी बनती है।
फफूंद हानिकारक होती है
जब दीमक लकड़ी को काटते हैं, तो फफूंद बिखर जाती है। फफूंद हवा में फैल सकती है और सांस के जरिए अंदर जा सकती है या त्वचा पर लग सकती है। फफूंद एक कवक है जो बीजाणु पैदा करते हैं। फफूंद के बीजाणु हानिकारक होते हैं और माइग्रेन का सिरदर्द, कमजोरी, खांसी, गले में खराश, आंखों में जलन और नाक बहने का कारण बन सकते हैं।
कुछ प्रकार के फफूंद बीजाणु हिस्टोप्लास्मोसिस, कैंडिडा और पित्ती जैसे फंगल संक्रमण का कारण भी बन सकते हैं। फफूंद बीजाणुओं के संपर्क में आने से दमा के रोगियों में ब्रोन्कोपल्मोनरी एस्पेरगिलोमा नाम की बीमारी हो सकती है।
दीमक का संक्रमण और दीमक से होने वाला नुकसान
दीमक किसी घर या इमारत को गंभीर नुकसान पहुंचा सकता है। दीमक से प्रभावित इमारत या घर रहने के लिए अयोग्य हो सकते हैं अगर दीमक ने नींव, बीम को गंभीर क्षति पहुंचाई हो। दीमक लकड़ी में मौजूद सेलुलोज को खाते हैं इसलिए वे लकड़ी से बनी किसी भी चीज पर हमला करते हैं। दीमक के लगातार काटने और रेंगने से ठोस लकड़ी भी कमजोर हो सकती है।
दीमक घर में लगे बिजली के तारों पर भी हमला कर उन्हें नुकसान पहुंचाते हैं। कुछ प्रकार के दीमक के जबड़े मजबूत होते हैं जो सेलुलोज की खोज करते समय बिजली के तारों को चबा सकते हैं। बिजली के तार काटने से घर में शॉर्ट सर्किट हो सकता है, जिससे आग लग सकती है।
डिस्क्लेमर- इस लेख में दीमक से छुटकारा पाने के लिए जो भी उपाय बताए गए हैं उन्हें आजमाने से पहले उनके बारे में पूरी जानकारी इकट्ठा करना जरूरी है। अगर किसी तरह की एलर्जी नजर आती हैं तो इसे बंद कर डॉक्टर से सलाह लें।